บาทเปิด 30.99 บาทต่อดอลลาร์ แข็งค่า
เงินบาทเปิดตลาด 30.99 บาทต่อดอลลาร์ แข็งค่า หลังไบเดน มีลุ้นคว้าชัยประธานาธิบดีสหรัฐ
5 พ.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.99 บาท/ดอลลาร์ แข็งค่าจากปิดตลาดเย็นวานนี้ที่ระดับ 31.15 บาท/ดอลลาร์ โดยผันผวนไปตามผลการนับคะแนนการเลือกตั้งประธานาธิบดีสหรัฐ ระหว่างนายโจ ไบเดน ผู้สมัครจากพรรคเดโมแครต และนายโดนัลด์ ทรัมป์ ประธานาธิบดีสหรัฐ ผู้สมึครจากพรรครีพับลิกัน
"บาทผันผวนไปตามผลการนับคะแนนเลือกตั้งประธานาธิบดีสหรัฐ ถ้าทรัมป์คะแนนนำบาทก็จะอ่อนค่า แต่ถ้าไบเดนกลับมานำบาทจะกลับมาแข็งค่า" นักบริหารเงิน ระบุ นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 30.95-31.20 บาท/ดอลลาร์ โดยตลาดจับตาดูผลการนับคะแนนเลือกตั้งประธานาธิบดีอย่างใกล้ชิด ซึ่งมีโอกาสเปลี่ยนแปลงได้ตลอดเวลา